b'\n_START_ARTICLE_\nKristuksen kirkko, jolla on Elian sanoma (Herran varma tie)\n_START_PARAGRAPH_\nKristuksen kirkko, jolla on Elian sanoma (Herran varma tie) (engl. Church of Christ (Assured Way) tai Church of Christ with Eliah Message (The Assured Way of the Lord) inc.) on er\xc3\xa4s my\xc3\xb6hempien aikojen pyhien liikkeeseen kuuluvista yhteis\xc3\xb6ist\xc3\xa4. Se erosi omaksi yhteis\xc3\xb6kseen Kristuksen kirkko, jolla on Elian sanoma -yhteis\xc3\xb6st\xc3\xa4 vuonna 2004. Historiallisesti ja opillisesti yhteis\xc3\xb6 kuuluu Kristuksen kirkko (temppelin paikka) -yhteis\xc3\xb6\xc3\xb6n eli hedrickil\xc3\xa4isiin._NEWLINE_Kirkon historia ulottuu vuoteen 1927, jolloin Kristuksen kirkko (temppelin paikka) -kirkon apostoli Otto Fetting v\xc3\xa4itti saaneensa ilmestyksi\xc3\xa4 Johannes Kastajalta. Koska Johannes Kastaja esiintyi ilmoituksia antaessaan Vanhan testamentin profeetta Elian voimassa ja hengess\xc3\xa4, kutsutaan n\xc3\xa4it\xc3\xa4 ilmoituksia yleens\xc3\xa4 Elian ilmoituksiksi. Johannes Kastajan Otto Fettingille antamat ilmoitukset koskivat Kristuksen kirkko (temppelin paikka) -kirkon hallussa olevalla Temppelin paikka-alueelle rakennettavaa temppeli\xc3\xa4, Konka yksityiskohtaisen pohjapiirroksen Fetting kertoi saaneensa Johannekselta. Koska Kristuksen kirkko (temppelin paikka) uskoi jatkuvaan ilmoitukseen, suhtauduttiin Fettingin saamiin ilmoituksiin alussa innostuneen positiivisesti. T\xc3\xa4m\xc3\xa4n lis\xc3\xa4ksi jo mormonismin perustaja Joseph Smith oli profetoitnut, ett\xc3\xa4 juuri t\xc3\xa4lle paikalle Independencess\xc3\xa4, Missourissa, tullaan rakentamaan Herran temppeli. Liike p\xc3\xa4\xc3\xa4tti rakentaa uuden temppelin Fettingin v\xc3\xa4litt\xc3\xa4mien ohjeiden mukaan, ja maanmurtotilaisuus alueella pidettiin 6. huhtikuuta 1929 - siis samana p\xc3\xa4iv\xc3\xa4n\xc3\xa4, jolloin Joseph Smith oli perustanut Kristuksen kirkon._NEWLINE_Innostus Fettingin saamista ilmoituksista laantui kuitenkin huomattavasti, kun Fetting kertoi saaneensa Elian kahdennentoista ilmoituksen. Sen mukaan jokainen maan p\xc3\xa4\xc3\xa4ll\xc3\xa4 asuva oli kastettava, riippumatta siit\xc3\xa4, mill\xc3\xa4 kasteella h\xc3\xa4net oli aiemmin kastettu. Joseph Smithille ja Oliver Cowderylle annettu valtuus kastaa oli nimitt\xc3\xa4in kadonnut maan p\xc3\xa4\xc3\xa4lt\xc3\xa4, kunnes Jumala oli palauttanut sen Otto Fettingille. Koska Otto Fetting itse oli saanut kasteen Reorganisoidussa kirkossa, h\xc3\xa4n kastatti itsens\xc3\xa4 uudelleen, samoin kuin h\xc3\xa4nen seuraajansakin. Noin puolet Kristuksen kirkko (temppelin paikka) -yhteis\xc3\xb6n j\xc3\xa4senist\xc3\xa4 otti uuden kasteen, mukaan luettuna osa liikkeen apostoleista. T\xc3\xa4m\xc3\xa4 merkitsi hajaannusta Kristuksen kirkko (temppelin paikka) -yhteis\xc3\xb6ss\xc3\xa4. Fetting organisoi oman kirkkonsa lokakuussa 1929. H\xc3\xa4n antoi sille nimen Kristuksen kirkko._NEWLINE_Nelj\xc3\xa4 vuotta Otto Fettingin kuoleman j\xc3\xa4lkeen er\xc3\xa4s h\xc3\xa4nen kirkkonsa apostoleista, William A. Draper, kertoi saaneensa samanlaisia Johannes Kastajan ilmestymisi\xc3\xa4 kuin Otto Fetting aikanaan. Ensimm\xc3\xa4isen t\xc3\xa4llaisen ilmoituksen h\xc3\xa4n kertoi vastaanottaneensa 4. lokakuuta 1937. Draperin ilmoitukset saivat ristiriitaisen vastaanoton. Osa Fettingin kirkon j\xc3\xa4seni\xc3\xa4 hyv\xc3\xa4ksyi ilmoitukset aidoiksi, osa torjui ne. Vuonna 1943 Kristuksen kirkko hajosi. Draperin kannattajat j\xc3\xa4rjest\xc3\xa4ytyiv\xc3\xa4t uudeksi yhteis\xc3\xb6ksi nimell\xc3\xa4 Kristuksen kirkko, jolla on Elian sanoma. Se katsoi olevansa Otto Fettingin perustaman kirkon ainoa laillinen seuraaja. Ne Fettingin seuraajista, jotka eiv\xc3\xa4t hyv\xc3\xa4ksyneet Draperin saamia ilmoituksia, j\xc3\xa4iv\xc3\xa4t omaksi yhteis\xc3\xb6kseen._NEWLINE_Kristuksen kirkon, jolla on Elian sanoma (Herran varma tie) perustaja Leonard Draper on William A. Draperin poika. Is\xc3\xa4ns\xc3\xa4 kuoleman j\xc3\xa4lkeen h\xc3\xa4n toimi yhten\xc3\xa4 Kristuksen kirkko, jolla on Elian sanoma -kirkon apostolina, kunnes h\xc3\xa4net vuonna 2004 erotettiin sek\xc3\xa4 apostolinvirasta ett\xc3\xa4 kirkosta. H\xc3\xa4n vastasi perustamalla uuden yhteis\xc3\xb6n, Kristuksen kirkko, jolla on Elian sanoma (Herran varma tie) ja julistautumalla hedrickil\xc3\xa4isyyden ainoaksi oikeaksi perilliseksi. H\xc3\xa4nen perustamansa kirkko on kuitenkin pysynyt pienen\xc3\xa4, vuonna 2010 sill\xc3\xa4 oli kuusi apostolia ja nelj\xc3\xa4 piispaa._NEWLINE_Otto Fettingin ja William Draperin profeetallista asemaa lukuun ottamatta Kristuksen kirkko, jolla on Elian sanoma (Herran varma tie) ei juurikaan eroa opillisesti Kristuksen kirkko (temppelin paikka) -kirkosta. Se tunnustaa Raamatun ja Mormonin kirjan pyhiksi kirjoituksiksi, sen sijaan Oppi ja liitot sek\xc3\xa4 Kallisarvoinen helmi hyl\xc3\xa4t\xc3\xa4\xc3\xa4n. He hylk\xc3\xa4\xc3\xa4v\xc3\xa4t my\xc3\xb6s Smithin innoitetun raamatunk\xc3\xa4\xc3\xa4nn\xc3\xb6ksen ja hyv\xc3\xa4ksyv\xc3\xa4t vain Kuningas Jaakon k\xc3\xa4\xc3\xa4nn\xc3\xb6ksen. Se torjuu kirkon presidentin viran, sen mukaan kaikki kaksitoista apostolia ovat samanveroisia ja he johtavat kirkkoa kollegiaalisesti. Se torjuu my\xc3\xb6s ylipapin ja patriarkan virat, joita se pit\xc3\xa4\xc3\xa4 my\xc3\xb6hempin\xc3\xa4 lis\xc3\xa4yksin\xc3\xa4 kirkon virkarakenteeseen. Kirkko torjuu moniavioisuuden ja sijaistoimitukset kuolleiden puolesta, samoin kuin ihmisen edistymisen jumalaksi. Liike odottaa, ett\xc3\xa4 viimeisin\xc3\xa4 aikoina temppelin paikalle pystytet\xc3\xa4\xc3\xa4n Herran temppeli._NEWLINE_Kirkko opettaa, ett\xc3\xa4 jokaisella liikkeen j\xc3\xa4senell\xc3\xa4 on oikeus saada jumalallista ilmoitusta, joka koskee koko kirkkoa, my\xc3\xb6s naispuolisilla j\xc3\xa4senill\xc3\xa4. Sen sijaan pappeus kuuluu sen mukaan vain miehille. Liike varoittaa j\xc3\xa4seni\xc3\xa4\xc3\xa4n liittym\xc3\xa4st\xc3\xa4 salaseuroihin, esimerkiksi vapaamuurareihin._NEWLINE_Liikkeen opin mukaan Joseph Smith oli Jumalan profeetta, mutta h\xc3\xa4n lankesi pois Jumalasta ja alkoi opettaa v\xc3\xa4\xc3\xa4ri\xc3\xa4 oppeja. T\xc3\xa4llainen v\xc3\xa4\xc3\xa4r\xc3\xa4 oppi oli esimerkiksi moniavioisuus.'